amanoisuno/poetBack huggingface dataset:
紹興祀太社太稷十七首 徹豆用《娭安》。 郊廟朝會歌辭 
報本之禮，載于甲令。靈壇昭告，神既來聽。徹彼豆籩，精誠斯罄。實惟豐年，農夫之慶。
紹興祀太社太稷十七首 送神用《寧安》。 郊廟朝會歌辭 
乃粒烝民，功昭萬古。國有常祀，薦獻式敘。肅肅雍雍，舊章咸舉。神保聿歸，介我稷黍。
紹興祀太社太稷十七首 望瘞用《正安》。 郊廟朝會歌辭 
地載萬物，民資迺功。報本稱祀，太稷攸同。禮樂既備，訖埋愈恭。神其降嘏，時和歲豐。
熙寧祭風師五首 迎神用《欣安》。 郊廟朝會歌辭 
飄颻而來，淅瀝而下。爰張其旂，爰整其駕。有豆有登，有兆有壇。弭旌柅輈，降止且安。
熙寧祭風師五首 升降用《欽安》。 郊廟朝會歌辭 
盥帨于下，有盤有匜。饋酌于上，有登有彝。服容柔止，進退優止。即事寅恭，神其休止。
熙寧祭風師五首 奠幣用《容安》。 郊廟朝會歌辭 
育我嘉生，神惠是仰。載致斯幣，庶幾用享。鼓之舞之，式繄爾神。錫福無疆，佑此下民。
熙寧祭風師五首 亞、終獻，酌獻用《雍安》。 郊廟朝會歌辭 
栗栗壇坫，載是豆觴。醇烈氤氳，普薦芬芳。酌之維宜，獻之維時。民有報侑，靈用安之。
熙寧祭風師五首 送神用《欣安》。 郊廟朝會歌辭 
奠獻紛紛，靈心欣欣。超然而返，衆御如雲。其施伊何，多黍多稌。其祥伊何，不愆厥敘。
大觀祭風師六首 降神用《欣安》。 郊廟朝會歌辭 
羽旗雲車，飄颻自天。猗歟南箕，歆嘉升煙。牲餼粢盛，俎簋鉶籩。維神戾止，從空泠然。
大觀祭風師六首 初獻升降用《欽安》。 郊廟朝會歌辭 
明昭惟馨，威儀孔時。鏘鏘鳴佩，欽薦牲犧。惟恭惟祗，無愆無違。周旋中禮，肅恭委蛇。
大觀祭風師六首 奠幣用《容安》。 郊廟朝會歌辭 
吹噓于喁，披拂氤氳。衆竅咸作，潜運化鈞。恩大功豐，酬神維恭。嘉贈盈箱，于物有容。
大觀祭風師六首 酌獻用《雍安》。 郊廟朝會歌辭 
犧尊斯陳，清酤盈中。芬芬苾苾，馨香交通。明靈來思，歆我精衷。維千萬祀，品物芃芃。
大觀祭風師六首 亞、終獻用《雍安》。 郊廟朝會歌辭 
清酤洋洋，虔恭注茲。條鬯敷宣，神用歆之。尊罍靜嘉，金奏諧熙。於皇肆祀，休我羣黎。
大觀祭風師六首 送神用《欣安》。 郊廟朝會歌辭 
窈冥無窮，肸蠁斯融。來終嘉薦，歸返遥空。惟神之歸，欣安導和。惟神之澤，于彼滂沱。
雨師五首 迎神用《欣安》。 郊廟朝會歌辭 
神之無象，亦可思索。維雲陰陰，維風莫莫。降止壇宇，來顧芳馨。侑以鼓歌，薦此明誠。
雨師五首 升降用《欽安》。 郊廟朝會歌辭 
佩玉璆如，黼黻襜如。承神不懈，訖獲嘉虞。聖皇命祀，臣敢弗恭。凡爾在位，翼翼雍雍。
雨師五首 奠幣用《容安》。 郊廟朝會歌辭 
崇崇壇階，靈既降止。有嚴執奠，承祀茲始。明靈在天，式顧庶察。澤潤以時，永拂荒札。
雨師五首 酌獻，亞、終獻用《雍安》。 郊廟朝會歌辭 
寅恭我神，惟上之使。俾成康年，民徯休祉。折俎既登，𣂏酒既盈。匪薦是專，配以明誠。
雨師五首 送神用《欣安》。 郊廟朝會歌辭 
牲俎告徹，嘉樂休成。卒事有嚴，燕虞高靈。蕃我民人，育我稷黍。萬有千祀，承神之祜。
紹興祭風師六首 迎神用《欣安》。 郊廟朝會歌辭 
夫物絪縕，神氣撓之。誰歟其司，維南之箕。俶哉明庶，我祀維時。我心孔勞，神其下來。
紹興祭風師六首 初獻升降、盥洗用《欽安》。 郊廟朝會歌辭 
神哉沛矣，厥靈載揚。揚靈如何，剡剡皇皇。我其承之，繩繩齊莊。往從鬰人，爰俠斯芳。
紹興祭風師六首 奠幣用《容安》。 郊廟朝會歌辭 
物之流形，甚畏瘥癘。八風平矣，嘉生以遂。絲縷之積，有量斯幣。惟本之報，匪物之貴。
紹興祭風師六首 酌獻用《雍安》。 郊廟朝會歌辭 
我求於神，無臭無聲。神之燕饗，惟時專精。大磬在列，槱燎在庭。侑我桂酒，娭其以聽。
紹興祭風師六首 亞、終獻。 郊廟朝會歌辭 
禮有三祀，儀物視帝。神臨消摇，疇敢跛倚。重觴載申，百味孔旨。神兮樂康，答我以祉。
紹興祭風師六首 送神。曲同迎神。 郊廟朝會歌辭 
荃其止乎，禗禗其容。奄橫四海，蹇莫之窮。時不驟得，禮焉有終。荃其行乎，余心𢥞𢥞。
雨師雷神七首 迎神用《欣安》。 郊廟朝會歌辭 
衆萬之託，動之潤之。昭格孔時，維神之依。泠然後先，肆我肯顧。是耶非耶，紛其來下。
雨師雷神七首 初獻盥洗、升降用《欽安》。 郊廟朝會歌辭 
言言祠宮，爰考我禮。維西有罍，維東有洗。爰潔爰滌，載薦其醴。神在何斯，匪遠具邇。
雨師雷神七首 奠幣用《容安》。 郊廟朝會歌辭 
霈兮隠兮，蹶其陰威。相我有終，胡寧不知。我幣有陳，我邸斯珪。豈維有陳，于以奠之。
雨師雷神七首 雨師位酌獻用《雍安》。 郊廟朝會歌辭 
山川出雲，裔裔而縷。載霪載濛，其德迺溥。自古有年，胡然莫祖。無簡我觴，無怠我俎。
雨師雷神七首 雷神位酌獻。曲同雨師。 郊廟朝會歌辭 
瞻彼南山，有虺其出。維蟄之奮，維癘之息。眷焉顧饗，在夏之日。觴豆匪報，皇忍忘德。
雨師雷神七首 亞、終獻。曲同初獻。 郊廟朝會歌辭 
作解之德，形聲一兮。爰展獻侑，酌則三兮。我興有假，云胡有私。下土是冒，庶其遠而。
雨師雷神七首 送神。曲同迎神。 郊廟朝會歌辭 
陰旄載旋，鼓車其鞭。問神安歸，冥然而天。皇有正命，祀事孔蠲。其臨其歸，億萬斯年。
雍熙享先農六首餘同祈穀 郊廟朝會歌辭 
先農播種，九穀務滋。靈壇致享，良耜陳儀。吉日惟亥，運屬純熙。樂之作矣，神其格思。
雍熙享先農六首餘同祈穀 奠玉幣用《敷安》。 郊廟朝會歌辭 
親耕展祀，明靈來格。九有駿奔，百司庇職。獻奠肅肅，登降翼翼。祈彼豐穰，福流萬國。
雍熙享先農六首餘同祈穀 奉俎用《豐安》。 郊廟朝會歌辭 
肅陳韶舞，祗薦犧牲。乃逆黄俎，以率躬耕。
雍熙享先農六首餘同祈穀 亞獻用《正安》。 郊廟朝會歌辭 
祀惟古典，食乃民天。歆茲潔祀，以應祈年。
雍熙享先農六首餘同祈穀 終獻用《正安》。 郊廟朝會歌辭 
式陳芳薦，爰致虔誠。神其降鑒，永福黎甿。
雍熙享先農六首餘同祈穀 送神用《靜安》。 郊廟朝會歌辭 
明禋紺壇，靈風肅然。登歌已闋，神馭將旋。道光帝籍，禮備公田。鑒茲躬稼，永賜豐年。
明道親享先農十首 迎神用《靜安》。 郊廟朝會歌辭 
稼政之本，民食惟天。甫田兆歲，后稷其先。靈壇既祀，黛耜攸虔。乃聖能享，億萬斯年。
明道親享先農十首 皇帝升降用《隆安》。 郊廟朝會歌辭 
冕服在御，壇壝有儀。陟降左右，天惟顯思。
明道親享先農十首 奠玉幣用《嘉安》。 郊廟朝會歌辭 
將躬黛耜，先陟靈壇。嘉玉量幣，樂舉禮殫。神既至止，福亦和安。千斯積詠，萬國多歡。
明道親享先農十首 奉俎用《豐安》。 郊廟朝會歌辭 
將迎景福，乃薦嘉牲。籍于千畝，用此精誠。
明道親享先農十首 皇帝初獻用《禧安》。 郊廟朝會歌辭 
雲罍已實，玉爵有舟。薦于靈籍，佇乃神休。
明道親享先農十首 飲福用《禧安》。 郊廟朝會歌辭 
神既至饗，福亦來酬。申錫純嘏，旨酒惟柔。思文后稷，貽我來牟。子孫千億，丕荷天休。
明道親享先農十首 退文舞、進武舞用《正安》。 郊廟朝會歌辭 
羽葆有奕，文武交相。周旋合度，福祿無疆。
明道親享先農十首 亞獻用《正安》。 郊廟朝會歌辭 
豆籩雖薦，黍稷非馨。惠我豐歲，歆茲至誠。
明道親享先農十首 終獻用《正安》。 郊廟朝會歌辭 
歆我嘉薦，錫我蕃禧。多黍多稌，如京如坻。
明道親享先農十首 送神用《靜安》。 郊廟朝會歌辭 
獻終豆徹，禮備樂成。祠容肅肅，風馭冥冥。三時務本，一墢躬耕。人祇胥悅，祉福是膺。
景祐饗先農五首 迎神用《凝安》。 郊廟朝會歌辭 
在昔神農，首茲播殖。無有污萊，盡爲稼穡。乃粒斯民，實惟帝力。嘉薦令芳，佇瞻來格。
景祐饗先農五首 升降用《同安》。 郊廟朝會歌辭 
居德之厚，厥祀攸陳。土膏初脈，農事先春。鏗然金奏，儼若華紳。陟降于阼，福祿惟神。
景祐饗先農五首 奠幣用《明安》。 郊廟朝會歌辭 
農爲政本，食乃民天。苾芬明祀，蔗蔉良田。陳茲量幣，望彼豐年。茂介福祉，來欽吉蠲。
景祐饗先農五首 酌獻用《成安》。 郊廟朝會歌辭 
農祥晨正，平秩東作。倬彼大田，庤乃錢鎛。酒醴盈尊，金璆合樂。期茲萬年，充于六幕。
景祐饗先農五首 送神用《凝安》。 郊廟朝會歌辭 
務嗇之本，恤祀惟馨。神斯至止，降福攸寧。崇茲稼政，合于禮經。俎徹樂闋，邈仰迴靈。
先蠶六首 迎神用《明安》。 郊廟朝會歌辭 
生民之朔，衣皮而羣。惟聖有作，被冒以文。禮樂以成，貴賤以分。欲報之德，金石諧均。
先蠶六首 升降用《翊安》。 郊廟朝會歌辭 
掩抑笙簫，鏗谹金石。神來宴娭，嘉我休德。奉祀之臣，洗心翊翊。錫茲福禧，以惠四國。
先蠶六首 奠幣用《娭安》。 郊廟朝會歌辭 
皇天降物，屢化若神。聖實先識，躬以教民。功被天下，爲萬世文。幣以達志，庶幾徹聞。
先蠶六首 酌獻用《美安》。 郊廟朝會歌辭 
夐哉聖神，成功微妙。迺兗迺裳，以供郊廟。百末旨酒，嘉觴自炤。靈徠宴饗，不嚬以笑。
先蠶六首 亞、終獻用《惠安》。 郊廟朝會歌辭 
神之徠，駕蹌蹌。紫壇熙，燭夜光。會竽瑟，鳴球琅。薦旨酒，雜蘭芳。佑明德，錫百祥。
先蠶六首 送神用《祥安》。 郊廟朝會歌辭 
神之功兮，四海所宗。占五帝兮，莫與比崇。倏往來兮，旌騎容容。恭明祀兮，萬世無窮。
紹興享先農十一首 皇帝入內壝盥洗用《隆安》。 郊廟朝會歌辭 
大事在祀，齊潔爲先。既盥而升，奉以周旋。下觀而化，無敢不蠲。惟神降格，監厥精虔。
紹興享先農十一首 迎神用《靜安》。 郊廟朝會歌辭 
猗歟田祖，粒食之宗。世世仰德，青壇載崇。時惟后稷，躬稼同功。作配並祀，以詔無窮。
紹興享先農十一首 神農、后稷位奠幣用《嘉安》。 郊廟朝會歌辭 
制爲量幣，厚意是將。求之以類，各因其方。于以奠之，精誠允彰。神其享止，惠我無疆。
紹興享先農十一首 尚書奉俎用《豐安》。 郊廟朝會歌辭 
柔毛剛鬣，或剝或烹。爲俎孔碩，登薦厥誠。
紹興享先農十一首 酌獻用《禧安》。 郊廟朝會歌辭 
蠲滌醆斝，巾帨而升。挹彼注茲，酒醴維清。洋洋在上，享于克誠。神其孚佑，以厚民生。
紹興享先農十一首 文舞退、武舞進用《正安》。 郊廟朝會歌辭 
羽毛干戚，張弛則殊。進旅退旅，匪棘匪舒。
紹興享先農十一首 亞獻用《正安》。 郊廟朝會歌辭 
顯相祀事，濟濟鏘鏘。舉斝酌醴，神其允臧。
紹興享先農十一首 終獻用《正安》。 郊廟朝會歌辭 
殽核維旅，酒醴維馨。于再于三，禮則有成。
紹興享先農十一首 飲福用《禧安》。 郊廟朝會歌辭 
幽明位異，施報理同。克恭明神，降福乃豐。我膺受之，來燕來崇。豈伊專饗，于彼三農。
紹興享先農十一首 徹豆用《歆安》。 郊廟朝會歌辭 
莫重於祭，非禮不成。籩豆有踐，爾殽既馨。神具醉止，薦以齊明。贊徹孔時，釐事斯成。
紹興享先農十一首 送神用《靜安》。 郊廟朝會歌辭 
神之來止，風駛雲翔。神之旋歸，有迎有將。歌以送之，磬筦鏘鏘。何以惠民，豐年穰穰。
親耕藉田七首 皇帝出大次用《乾安》。 郊廟朝會歌辭 
勤勞稼穡，必躬必親。爲藉千畝，以教導民。帝出乎震，時惟上春。天顔咫尺，望之如雲。
親耕藉田七首 親耕。 郊廟朝會歌辭 
元辰既擇，禮備樂成。洪縻在手，祗飾專精。三推一墢，端冕朱紘。靡辭染屨，以示黎甿。
親耕藉田七首 升壇。 郊廟朝會歌辭 
方壇屹立，陛級而登。玉色下照，臨觀耦耕。萬目咸臯，如日之升。成規成矩，百祿是膺。
親耕藉田七首 公卿耕藉。 郊廟朝會歌辭 
羣公顯相，奉事齋莊。率時農夫，舉耜載揚。播厥百穀，以佑我皇。多黍多稌，丕應農祥。
親耕藉田七首 群官耕藉。 郊廟朝會歌辭 
畟畟良耜，我田既臧。土膏其動，春日載陽。執事有恪，于此中邦。農夫之慶，棲畝餘糧。
親耕藉田七首 降壇。 郊廟朝會歌辭 
肇新帝藉，率我農人。三推終畝，祗事咸均。陟降孔時，粲然有文。受天之祜，多稼如雲。
親耕藉田七首 歸大次。 郊廟朝會歌辭 
教民稼穡，不令而行。進退有度，琚瑀鏘鳴。言還熉幄，禮則告成。帝命率育，明德惟馨。
紹興祀先農攝事七首 迎神用《凝安》。 郊廟朝會歌辭 
青陽開動，土膏脈起。日練吉亥，爲農祈祉。典秩增峻，儀物具美。幄光熉黄，庶幾戾止。
紹興祀先農攝事七首 初獻升殿用《同安》。盥洗同。 郊廟朝會歌辭 
率職咸涖，禮容睟然。澡身端意，陟降靡愆。神心嘉虞，饗茲潔蠲。敷錫純佑，屢登豐年。
紹興祀先農攝事七首 奠幣用《明安》。 郊廟朝會歌辭 
靈斿載臨，見先陳贄。有嚴篚實，式將純意。肸蠁既接，禮行有次。神兮安留，歆我禋祀。
紹興祀先農攝事七首 神農位酌獻用《成安》。 郊廟朝會歌辭 
耒耜之教，帝實開先。致養垂利，古今民天。嘉薦報本，于以祈年。誠格和應，神娭福延。
紹興祀先農攝事七首 后稷位酌獻用《成安》。 郊廟朝會歌辭 
有周膺曆，實起后稷。相時豐功，率由稼穡。振古稱祀，先農並食。阜我昌我，時萬時億。
紹興祀先農攝事七首 亞、終獻用《同安》。 郊廟朝會歌辭 
旨具百味，酌備三疇。貳觴既畢，禮洽意周。庶幾嘉饗，格神之幽。相我穡事，錫以有秋。
紹興祀先農攝事七首 送神用《凝安》。 郊廟朝會歌辭 
熙事成兮，始終潔齊。籩豆徹兮，撙節靡垂。靈有嘉兮，降福孔皆。票然逝兮，我心孔懷。
祀先蠶六首 迎神用《明安》。 郊廟朝會歌辭 
功被寰宇，㒩蟲之靈。有神司之，以生以成。典禮有初，祀事講明。孔蓋翠旌，降集于庭。
祀先蠶六首 初獻盥洗、升殿用《翊安》。降同。 郊廟朝會歌辭 
靈修戾止，詔以毛血。既盥而帨，尊爵蠲潔。金石諧宛，登降有節。宜顧宜饗，情文不越。
祀先蠶六首 奠幣用《娛安》。 郊廟朝會歌辭 
化日初長，時當暮春。蠶事方興，惟后惟嬪。絲纊御冬，殘生濟人。敢忘報本，篚幣是陳。
祀先蠶六首 酌獻用《美安》。 郊廟朝會歌辭 
盛服承祀，出自公桑。衣不羽皮，利及萬方。百味旨酒，有飶其香。神其歆止，洋洋在傍。
祀先蠶六首 亞、終獻用《惠安》。 郊廟朝會歌辭 
日吉辰良，禮備樂作。精誠內孚，俎豆交錯。升歌清越，侑此三爵。黎民不寒，幽顯同樂。
祀先蠶六首 送神用《祥安》。 郊廟朝會歌辭 
神之來矣，靈風肅然。云胡不留，歸旐有翩。乃舉舊典，歲以告虔。降福我邦，於萬斯年。
景德蜡祭百神三首 降神用《高安》。 郊廟朝會歌辭 
百物蕃阜，四方順成。通其八蜡，合乃嘉平。旨酒斯醇，大庖孔盈。萬靈來格，威儀以成。
景德蜡祭百神三首 奠玉幣、酌獻用《嘉安》。 郊廟朝會歌辭 
肅肅靈壇，昭昭上天。潔粢豐盛，以享以虔。百神咸萃，六樂斯縣。介茲景福，期於有年。
景德蜡祭百神三首 送神用《高安》。 郊廟朝會歌辭 
來顧來享，禮成樂備。靈馭翩翩，雲行雨施。
熙寧蜡祭十三首 東西郊降神用《高安》。 郊廟朝會歌辭 
天錫康年，四方順成。乃通蜡祭，索享于明。金石四作，羽旄翠旌。神來宴娭，澤被羣生。
熙寧蜡祭十三首 升降用《肅安》。 郊廟朝會歌辭 
惟蜡有祭，報神之功。合聚萬物，來享來宗。承詔攝事，不忘肅雍。靈之格思，福祿來崇。
熙寧蜡祭十三首 奠幣用《欽安》。 郊廟朝會歌辭 
穰穰豐年，繄侯休德。帥承天和，欽象古則。嘉玉量幣，奠容翼翼。靈施暨民，罔有終極。
熙寧蜡祭十三首 奉俎用《承安》。 郊廟朝會歌辭 
禮崇明祀，必先成民。奉牲以告，備腯其均。炮炙芬芬，俎豆莘莘。錫之純嘏，以佑斯人。
熙寧蜡祭十三首 酌獻用《懌安》。 郊廟朝會歌辭 
秩秩禮文，爲壇四方。嘉栗旨酒，百神迪嘗。敷與萬物，既阜既昌。伊樂厥福，傳世無疆。
熙寧蜡祭十三首 亞、終獻用《慶安》。 郊廟朝會歌辭 
禮文備矣，肅肅無譁。金石諧節，圭璧光華。粢以告豐，醴以告嘉。錫茲福祉，以澤幽遐。
熙寧蜡祭十三首 送神用《宣安》。 郊廟朝會歌辭 
靈之來下，擴景乘光。靈之迴御，景龍以驤。鑒我休德，降嘏産祥。大田多稼，以惠無疆。
熙寧蜡祭十三首 南北方迎神用《簡安》。 郊廟朝會歌辭 
美若休德，民和歲豐。稼穡雲施，其積如墉。惠我四國，先嗇之功。祭之百種，來享來宗。
熙寧蜡祭十三首 升降用《穆安》。 郊廟朝會歌辭 
皇皇靈德，經緯萬方。承詔攝事，陟降以莊。高冠岌峨，長佩鏘洋。嘉承神貺，令聞不忘。
熙寧蜡祭十三首 奠幣用《吉安》。 郊廟朝會歌辭 
於穆明祀，莫如報功。靈之利澤，惠我無窮。齋以滌志，幣以達衷。撫寧四極，永錫登豐。
熙寧蜡祭十三首 酌獻用《禔安》。 郊廟朝會歌辭 
英英禮文，既備而全。嚴嚴四郊，屹屹紫壇。百末旨酒，其敷若蘭。何以畀民，既壽而安。
熙寧蜡祭十三首 亞、終獻用《曼安》。 郊廟朝會歌辭 
林林生民，含哺而嬉。教之稼穡，實神之爲。圖報厚德，萬祀無期。以假以享，錫我繁禧。
熙寧蜡祭十三首 送神用《成安》。 郊廟朝會歌辭 
嘉薦芳美，靈來宴娭。斿車結雲，若風馬馳。既至而喜，錫我蕃禧。嘉承天貺，曼壽無期。
大觀蜡祭二首 東郊亞、終獻用《慶安》。 郊廟朝會歌辭 
震乘春陽，仁司生殖。錫我歲豐，襄我民力。誰其尸之，宗子先嗇。億萬斯年，懷神罔極。
大觀蜡祭二首 南郊升降用《穆安》。 郊廟朝會歌辭 
穆如薰風，敷舒文藻。氣蒸消除，豐予黍稻。神之聽之，鍾鼓咸考。於萬斯年，惟皇之報。
紹興以後蜡祭四十二首 東方百神降神用《熙安》。 其一 郊廟朝會歌辭 
〔圜鍾爲宮〕玄冥凌厲，歲聿其周。天地閉藏，農且息休。古大蜡禮，伊耆肇修。爰薦飶馨，以迓飈游。
紹興以後蜡祭四十二首 東方百神降神用《熙安》。 其二 郊廟朝會歌辭 
〔黄鍾爲角〕惟大明尊，實首三辰。功赫庶物，光被廣輪。歲方索饗，咸秩羣神。靈斿來下，尸此明禋。
紹興以後蜡祭四十二首 東方百神降神用《熙安》。 其三 郊廟朝會歌辭 
〔太簇爲徵〕三時不害，四方順成。酬功報始，以我齊明。豳頌土鼓，樂此嘉平。降祥幅員，惠于函生。
紹興以後蜡祭四十二首 東方百神降神用《熙安》。 其四 郊廟朝會歌辭 
〔姑洗爲羽〕日昱乎晝，容光必照。肸蠁之交，惟人所召。有監在下，視茲升燎。肅若其承，雲駢星曜。
紹興以後蜡祭四十二首 初獻升降用《肅安》。 郊廟朝會歌辭 
禮儀告具，心儼容莊。工歌屢奏，聲和義章。崇壇陟降，濟濟蹌蹌。靈光共仰，嘉薦芬芳。
紹興以後蜡祭四十二首 大明位奠玉幣用《欽安》。 郊廟朝會歌辭 
晨曦未融，天宇澄穆。有虔秉誠，將以幣玉。如在左右，罔不祗肅。神兮安留，錫以祉福。
紹興以後蜡祭四十二首 帝神農位奠幣。曲同大明。 郊廟朝會歌辭 
農爲政本，食乃民天。神農氏作，民始力田。先嗇之配，禮報則然。有幣將之，維以告虔。
紹興以後蜡祭四十二首 后稷氏位奠幣。曲同大明。 郊廟朝會歌辭 
播種之功，時惟后稷。推以配天，莫匪爾極。崇侑清祀，是爲司嗇。陳幣奠將，永祚王國。
紹興以後蜡祭四十二首 奉俎用《承安》。 郊廟朝會歌辭 
享以精禋，馨非稷黍。工祝致告，孔碩爲俎。執事駿奔，繩繩具舉。神之嘉虞，介福是與。
紹興以後蜡祭四十二首 大明位酌獻用《擇安》。 郊廟朝會歌辭 
肇禋備祀，教民美報。時和歲豐，奉醴以告。惟照臨功，等於載燾。酌獻云初，明神所勞。
紹興以後蜡祭四十二首 神農位酌獻。曲同大明。 郊廟朝會歌辭 
惟酒欣欣，惟神冥冥。是顧是饗，來燕來寧。耒耜之利，神所肇興。萬世永頼，無斁其承。
紹興以後蜡祭四十二首 后稷位酌獻。曲同大明。 郊廟朝會歌辭 
釋之蒸之，爲酒爲醴。推本所由，於焉洽禮。周邦開基，邰家是啟。獻茲嘉觴，拜下首稽。
紹興以後蜡祭四十二首 亞、終獻用《慶安》。 郊廟朝會歌辭 
申以貳觴，百味且旨。禮告三終，神具醉止。旌容騎沓，揚光紛委。降福穰穰，被大豐美。
紹興以後蜡祭四十二首 送神用《宣安》。 郊廟朝會歌辭 
禮樂既成，神保聿歸。言歸何所，地紀天維。豈惟屢豐，嗣歲所祈。億萬斯年，神來燕娭。
紹興以後蜡祭四十二首 西方百神降神用《熙安》。 其一 郊廟朝會歌辭 
〔圜鍾爲宮〕玄冬肇祀，始于伊耆。歲事聿成，庸答蕃釐。眷言西顧，匪神司之。歸功爾神，翩其下來。
紹興以後蜡祭四十二首 西方百神降神用《熙安》。 其二 郊廟朝會歌辭 
〔黄鍾爲角〕魄生自西，照望太陽。下暨諸神，貺施萬方。節適風雨，富我囷箱。共承嘉祀，惟以迪嘗。
紹興以後蜡祭四十二首 西方百神降神用《熙安》。 其三 郊廟朝會歌辭 
〔太簇爲徵〕神罔小大，奠方茲土。祭列坊庸，禮迨貓虎。有功斯民，祀乃其所。非稷馨香，厥福周溥。
紹興以後蜡祭四十二首 西方百神降神用《熙安》。 其四 郊廟朝會歌辭 
〔姑洗爲羽〕豐年穰穰，美芳職職。籩豆方圓，其儀孔碩。風馬在御，雲車載飭。來顧來饗，維俟休德。
紹興以後蜡祭四十二首 初獻升降用《肅安》。 郊廟朝會歌辭 
盥獻恭莊，燎煙芬酷。載陟載降，禮容可度。欽惟爾神，上下肅肅。成我稷黍，鑒此牲玉。
紹興以後蜡祭四十二首 夜明位奠玉幣用《欽安》。 郊廟朝會歌辭 
穆穆太陰，禮嚴姊事。璧玉華光，推以裒對。十二周天，歲乃有終。盡我備物，莫報元功。
紹興以後蜡祭四十二首 神農位奠幣。曲同夜明。 郊廟朝會歌辭 
耒耜肇興，自神農氏。稼穡滋殖，爲農者始。作配明祀，奠以告虔。萬世佃漁，帝功卓然。
紹興以後蜡祭四十二首 后稷位奠幣。曲同夜明。 郊廟朝會歌辭 
明明周祖，惟民之恤。播種爲教，下民迺粒。曾是索饗，而匪先公。萬物難報，阡陌之功。
紹興以後蜡祭四十二首 奉俎用《承安》。 郊廟朝會歌辭 
時和歲登，物亡疾瘯。實俎間膏，報神之福。匪神福之，曷成且豐。肥腯咸有，惟神之功。
紹興以後蜡祭四十二首 夜明位酌獻用《擇安》。 郊廟朝會歌辭 
除壇西郊，坎其擊鼓。百靈至止，結璘作主。秬鬯湛淡，玉斝觩䚧。是謂嘉德，神其安留。
紹興以後蜡祭四十二首 神農位酌獻。曲同夜明。 郊廟朝會歌辭 
蕩蕩鴻明，稱秩羣祀。配以昔帝，式重農事。潔我圭瓚，黄流在中。靈其監茲，肸蠁豐融。
紹興以後蜡祭四十二首 后稷位酌獻。曲同夜明。 郊廟朝會歌辭 
歲十二月，祀有常典。祭列司嗇，言反其本。酌彼泰尊，百末蘭生。承神嘉虞，繄此德馨。
紹興以後蜡祭四十二首 亞、終獻用《慶安》。 郊廟朝會歌辭 
歌磬臚驩，膋蕭激香。飈御奄留，申以貳觴。相與震澹，告靈其醉。庶幾聽之，成我熙事。
紹興以後蜡祭四十二首 送神用《宣安》。 郊廟朝會歌辭 
禮備樂成，澹然將歸。其留消摇，象輿已轙。偃蹇欲驤，羽毛紛委。忽乘杳冥，遺此福祉。
紹興以後蜡祭四十二首 南方百神迎神用《簡安》。 郊廟朝會歌辭 
維物之精，散乎太空。維索之饗，合聚而同。迺擊土鼓，于歲之終。格彼幽矣，肸蠁其通。
紹興以後蜡祭四十二首 初獻盥洗、升降用《穆安》。 郊廟朝會歌辭 
有帨其新，有匜其潔。言念清祀，弗簡弗褻。誠意既交，品物斯列。是用告虔，靡神不說。
紹興以後蜡祭四十二首 奠幣用《吉安》。 郊廟朝會歌辭 
百室機杼，衣褐具宜。民以卒歲，神實惠之。言舉祀典，答神之釐。有篚斯陳，振古如茲。
紹興以後蜡祭四十二首 神農位酌獻用《穆安》。 郊廟朝會歌辭 
肇降生民，有不粒食。維時神農，迺爲先嗇。爾耒爾耨，云誰之因。酌以汙尊，我思古人。
紹興以後蜡祭四十二首 后稷位酌獻用《穆安》。 郊廟朝會歌辭 
維后之功，配天其大。祀而稷之，萬世如在。黄冠野服，駿奔皇皇。自古有年，神其降康。
紹興以後蜡祭四十二首 亞、終獻用《曼安》。 郊廟朝會歌辭 
豐年孔多，百禮以洽。匪極神歡，何以昭答。載酌之酒，用申其勤。神具醉止，與物交欣。
紹興以後蜡祭四十二首 送神用《成安》。 郊廟朝會歌辭 
卒爵樂闋，禮儀告備。神保聿歸，敢以辭致。順成之方，其蜡乃通。自今以始，八方攸同。
紹興以後蜡祭四十二首 北方百神迎神用《簡安》。 郊廟朝會歌辭 
蕩蕩閫决，氣清泬寥。彷彿象輿，麗于穹霄。蹇其來下，肅然風票。神乎安留，於焉消摇。
紹興以後蜡祭四十二首 初獻盥洗、升降用《穆安》。 郊廟朝會歌辭 
齊誠揭虔，敬恭祀事。維儼之容，維潔之器。雍雍樂成，肅肅禮備。神其燕娭，錫祉庶類。
紹興以後蜡祭四十二首 奠幣用《吉安》。配位同。 郊廟朝會歌辭 
神宅于幽，𣅺𣅺沈沈。至和塞明，考我德音。神聽靜嘉，儼乎若臨。幣以薦誠，敢有弗欽。
紹興以後蜡祭四十二首 神農氏位酌獻用《禔安》。 郊廟朝會歌辭 
先嗇之功，神實稱首。以耜以耒，俶載南畝。列籍皇墳，億世是守。何以爲報，爰潔茲酒。
紹興以後蜡祭四十二首 后稷氏位酌獻用《禔安》。 郊廟朝會歌辭 
煌煌后稷，實配于天。司嗇作稼，民以有年。匪神之私，歲以醴告。酌彼泰尊，于德之報。
紹興以後蜡祭四十二首 亞、終獻用《曼安》。 郊廟朝會歌辭 
蘭生百末，申以貳觴。神具醉止，爛其容光。遺我豐年，萬億及秭。俾民驩康，以洽百禮。
紹興以後蜡祭四十二首 送神用《成安》。 郊廟朝會歌辭 
靈之來兮，虯龍沓沓。下土光景，憑陵閶闔。靈之旋兮，羽衛委蛇。偃蹇高驤，遺此蕃釐。
景祐祭文宣王廟六首 迎神用《凝安》。 郊廟朝會歌辭 
大哉至聖，文教之宗。紀綱王化，丕變民風。常祀有秩，備物有容。神其格思，是仰是崇。
景祐祭文宣王廟六首 初獻升降用《同安》。 郊廟朝會歌辭 
右文興化，憲古師今。明祀有典，吉日惟丁。豐犧在俎，雅奏來庭。周旋陟降，福祉是膺。
景祐祭文宣王廟六首 奠幣用《明安》。 郊廟朝會歌辭 
一王垂法，千古作程。有儀可仰，無德而名。齊以滌志，幣以達誠。禮容合度，黍稷非馨。
景祐祭文宣王廟六首 酌獻用《成安》。 郊廟朝會歌辭 
自天生聖，垂範百王。恪恭明祀，陟降上庠。酌彼醇旨，薦此令芳。三獻成禮，率由舊章。
景祐祭文宣王廟六首 飲福用《綏安》。 郊廟朝會歌辭 
犧象在前，豆籩在列。以享以薦，既芬既潔。禮成樂備，人和神悅。祭則受福，率遵無越。
景祐祭文宣王廟六首 兖國公配位酌獻用《成安》。哲宗朝增此一曲。 郊廟朝會歌辭 
無疆之祀，配侑可宗。事舉以類，與享其從。嘉栗旨酒，登薦惟恭。降此遐福，令儀肅雍。
景祐祭文宣王廟六首 送神用《凝安》。 郊廟朝會歌辭 
肅肅庠序，祀事惟明。大哉宣父，將聖多能。歆馨肸蠁，迴馭凌兢。祭容斯畢，百福是膺。
大觀三年釋奠六首 迎神用《凝安》。 郊廟朝會歌辭 
仰之彌高，鑽之彌堅。於昭斯文，被于萬年。峨峨膠庠，神其來止。思款無窮，敢忘于始。
大觀三年釋奠六首 升降用《同安》。 郊廟朝會歌辭 
生民以來，道莫與京。溫良恭儉，惟神惟明。我潔尊罍，陳茲芹藻。言升言旋，式崇斯教。
大觀三年釋奠六首 奠幣用《明安》。 郊廟朝會歌辭 
於論鼓鍾，于茲西雍。粢盛肥碩，有顯其容。其容洋洋，咸瞻像設。幣以達誠，歆我明潔。
大觀三年釋奠六首 酌獻用《成安》。 郊廟朝會歌辭 
道德淵源，斯文之宗。功名糠粃，素王之風。碩兮斯牲，芬兮斯酒。綏我無疆，與天爲久。
大觀三年釋奠六首 配位酌獻用《成安》。 郊廟朝會歌辭 
儼然冠纓，崇然廟庭。百王承祀，涓辰惟丁。于牲于醑，其從予享。與聖爲徒，其德不爽。
大觀三年釋奠六首 送神用《凝安》。 郊廟朝會歌辭 
肅莊紳緌，吉蠲牲犧。於皇明祀，薦登惟時。神之來兮，肸蠁之隨。神之去兮，休嘉之貽。
大晟府擬撰釋奠十四首 迎神用《凝安》。 其一 郊廟朝會歌辭 
〔黄鍾爲宮〕大哉宣聖，道德尊崇。維持王化，斯民是宗。典祀有常，精純並隆。神其來格，於昭盛容。
大晟府擬撰釋奠十四首 迎神用《凝安》。 其二 郊廟朝會歌辭 
〔大呂爲角〕生而知之，有教無私。成均之祀，威儀孔時。維茲初丁，潔我盛粢。永適其道，萬世之師。
大晟府擬撰釋奠十四首 迎神用《凝安》。 其三 郊廟朝會歌辭 
〔太簇爲徵〕巍巍堂堂，其道如天。清明之象，應物而然。時維上丁，備物薦誠。維新禮典，樂諧中聲。
大晟府擬撰釋奠十四首 迎神用《凝安》。 其四 郊廟朝會歌辭 
〔應鍾爲羽〕聖王生知，闡迺儒規。詩書文教，萬世昭垂。良日惟丁，靈承不爽。揭此精虔，神其來饗。
大晟府擬撰釋奠十四首 初獻盥洗用《同安》。 郊廟朝會歌辭 
右文興化，憲古師經。明祀有典，吉日惟丁。豐犧在俎，雅奏在庭。周旋陟降，福祉是膺。
大晟府擬撰釋奠十四首 升殿用《同安》。 郊廟朝會歌辭 
誕興斯文，經天緯地。功加于民，實千萬世。笙鏞和鳴，粢盛豐備。肅肅降登，歆茲秩祀。
大晟府擬撰釋奠十四首 奠幣用《明安》。 郊廟朝會歌辭 
自生民來，誰底其盛。惟王神明，度越前聖。粢幣具成，禮容斯稱。黍稷非馨，惟神之聽。
大晟府擬撰釋奠十四首 奉俎用《豐安》。 郊廟朝會歌辭 
道同乎天，人倫之至。有饗無窮，其興萬世。既潔斯牲，粢明醑旨。不懈以忱，神之來暨。
大晟府擬撰釋奠十四首 文宣王位酌獻用《成安》。 郊廟朝會歌辭 
大哉聖王，實天生德。作樂以崇，時祀無斁。清酤惟馨，嘉牲孔碩。薦羞神明，庶幾昭格。
大晟府擬撰釋奠十四首 兖國公位酌獻用《成安》。 郊廟朝會歌辭 
庶幾屢空，淵源深矣。亞聖宣猷，百世宜祀。吉蠲斯辰，昭陳尊簋。旨酒欣欣，神其來止。
大晟府擬撰釋奠十四首 鄒國公位酌獻用《成安》。 郊廟朝會歌辭 
道之由興，於皇宣聖。惟公之傳，人知趨正。與饗在堂，情文實稱。萬年承休，假哉天命。
大晟府擬撰釋奠十四首 亞、終獻用《文安》。 郊廟朝會歌辭 
百王宗師，生民物軌。瞻之洋洋，神其寧止。酌彼金罍，惟清且旨。登獻惟三，於嘻成禮。
大晟府擬撰釋奠十四首 徹豆用《娛安》。 郊廟朝會歌辭 
犧象在前，豆籩在列。以饗以薦，既芬既潔。禮成樂備，人和神悅。祭則受福，率遵無越。
大晟府擬撰釋奠十四首 送神用《凝安》。 郊廟朝會歌辭 
有嚴學宮，四方來宗。恪恭祀事，威儀雍雍。歆茲惟馨，飈馭旋復。明禋斯畢，咸膺百福。
景祐釋奠武成王六首 迎神用《凝安》。 郊廟朝會歌辭 
維師尚父，四履分封。靈神峻密，祀事寅恭。蕭薌祗薦，飈馭排空。如幾如式，福祿來崇。
景祐釋奠武成王六首 太尉升降用《同安》。 郊廟朝會歌辭 
上公攝事，衮服斯皇。禮容濟濟，佩響鏘鏘。靈斿惚怳，嘉薦令芳。神具醉止，降福穰穰。
景祐釋奠武成王六首 奠幣用《明安》。 郊廟朝會歌辭 
四嶽之裔，凉彼武王。發揚蹈厲，周室用昌。追封廟食，簡冊增芳。升幣以奠，磬筦鏘鏘。
景祐釋奠武成王六首 酌獻用《成安》。 郊廟朝會歌辭 
獵渭之陽，理冥嘉應。非龍非彪，聿求元聖。平易近民，五月報政。祀典之崇，於斯爲盛。
景祐釋奠武成王六首 飲福用《綏安》。 郊廟朝會歌辭 
神機經武，隆周之宇。表海分封，邁燕超魯。耽耽廟貌，俎豆有序。薦福邦家，維師尚父。
景祐釋奠武成王六首 送神用《凝安》。 郊廟朝會歌辭 
聖朝稽古，崇茲武經。禮交樂舉，于神之庭。嘉栗旨酒，既饗芳馨。永嚴列象，劍舄簪纓。
熙寧祀武成王一首 初獻升降用《同安》。 郊廟朝會歌辭 
武德洸洸，日靖四方。百王所祀，休有烈光。命官攝事，佩玉鏘鏘。思皇多祜，以惠無疆。
大觀祀武成王一首 酌獻用《成安》。 郊廟朝會歌辭 
凉彼周王，君臣相遇。終謀其成，諸侯來許。洋洋神靈，尊載酒醑。新聲爲侑，笙簫備舉。
紹興釋奠武成王七首 迎神用《凝安》，姑洗爲宮。 郊廟朝會歌辭 
於赫烈武，光昭古今。載嚴祀事，敕備惟欽。既潔其牲，既諧其音。神之格思，來顧來歆。
紹興釋奠武成王七首 初獻升殿用《同安》。 郊廟朝會歌辭 
肅肅廟中，有嚴階墄。匪棘匪徐，進退可則。冕服是儀，環珮有節。神之鑒觀，率履不越。
紹興釋奠武成王七首 奠幣用《明安》。 郊廟朝會歌辭 
祀率舊典，禮崇駿功。齊明衷正，肸蠁豐融。量幣肅備，周旋鞠躬。神其昭受，幽贊無窮。
紹興釋奠武成王七首 正位酌獻用《成安》。 郊廟朝會歌辭 
赫赫尚父，時維鷹揚。神潜韜略，襟抱帝王。談笑致主，竹帛流芳。國有嚴祀，載稽典常。
紹興釋奠武成王七首 留侯位酌獻。 郊廟朝會歌辭 
眷彼留侯，奇籌贊漢。依乘風雲，勒成功旦。克配明禋，儀刑有煥。英氣如生，來格來衎。
紹興釋奠武成王七首 亞、終獻用《正安》。 郊廟朝會歌辭 
道助文德，言爲世師。功名不泯，祀事無遺。旨酒惟馨，具醉在茲。有嘉累獻，神其燕娭。
紹興釋奠武成王七首 送神。 郊廟朝會歌辭 
日惟上戊，神顧精純。禮備三獻，樂成七均。奄留洋洋，流福無垠。言還恍惚，空想如存。
紹興祀祚德廟八首 迎神用《凝安》，姑洗爲宮。 郊廟朝會歌辭 
匿孤立後，惟義惟忠。昔者神考，追錄乃功。祀典載加，進爵錫公。神兮降格，尚鑒褒崇。
紹興祀祚德廟八首 初獻升降用《同安》。 郊廟朝會歌辭 
廟宇更新，輪奐豐敞。神靈如在，英姿颯爽。執事進趨，降升俯仰。威儀翼翼，虔祈歆饗。
紹興祀祚德廟八首 奠幣用《明安》。 郊廟朝會歌辭 
牲薦碩大，幣致精純。聿升祀事，茲用兼陳。箱篚既實，奠獻惟寅。饗我至意，福祿來成。
紹興祀祚德廟八首 彊濟公位酌獻用《成安》。 郊廟朝會歌辭 
以身託孤，實惟死友。撫嫗長之，若父若母。潜授于韓，克興厥後。崇廟以獻，德侈報厚。
紹興祀祚德廟八首 英略公位酌獻用《成安》。 郊廟朝會歌辭 
立孤固難，死亦匪易。義輕一身，開先趙嗣。肅穆廟貌，烈有餘氣。式旋嘉薦，昭哉祀事。
紹興祀祚德廟八首 啟佑公位酌獻用《成安》。 郊廟朝會歌辭 
於皇時宋，永祚有基。始繄覆護，扶而立之。敢忘昭答，牲分酒釃。靈其燕饗，益相本支。
紹興祀祚德廟八首 亞、終獻用《正安》。 郊廟朝會歌辭 
𣅺𣅺靈宇，神安且翔。三哲鼎峙，中薦嘉觴。凜若義氣，千載彌光。猗其祐之，錫羨無疆。
紹興祀祚德廟八首 送神用《凝安》。 郊廟朝會歌辭 
禮樂云備，畢觴爾神。翊翊音送，轙輿若聞。駕言歸兮，靈斿結雲。祚我千億，介福來臻。
司中司命五首 迎神用《欣安》。 郊廟朝會歌辭 
冠峨峨兮，服章蕤蕤。靈來下兮，進止委蛇。我涓我壇，我潔我俎。降輿却旌，於茲享御。
司中司命五首 升降用《欽安》。 郊廟朝會歌辭 
紳緌舒舒，佩環鏗鏗。陟降上下，壇燎光明。有盥于罍，有帨于巾。不吳不敖，庶以安神。
司中司命五首 奠幣用《容安》。 郊廟朝會歌辭 
我誠既潔，我豆既豐。神來降斯，有儼其容。薦此嘉幣，肅肅雍雍。何以侑之，於樂鼓鍾。
司中司命五首 酌獻用《雍安》。 郊廟朝會歌辭 
酌茲旨酒，既盈且芬。式用來歆，衎衎熏熏。何以寧神，薦有嘉籩。何以錫民，曰惟豐年。
司中司命五首 送神用《欣安》。 郊廟朝會歌辭 
雲兮飄飄，風兮稜稜。飈馭返空，杲日來昇。歸旆揚揚，衆樂鏘鏘。我神式懽，惠我嘉祥。
五龍六首 迎神用《禧安》。 郊廟朝會歌辭 
靈之智兮，躍漢潜幽。欲豢擾兮，無董與劉。陳金石兮，佐侑牢羞。庶燕享兮，澤應民求。
五龍六首 升降用《雅安》。 郊廟朝會歌辭 
靈之至兮，逸駕騰驤。噓雲吸氣，承祀日光。展詩鳴律，肅莊琳琅。何以膺神，貺惠無疆。
五龍六首 奠幣用《文安》。 郊廟朝會歌辭 
維靈德兮，變化不常。沛天澤兮，周流八荒。奠嘉幣兮，肅雍不忘。永佑民兮，錫以豐穰。
五龍六首 酌獻用《愷安》。 郊廟朝會歌辭 
練吉日兮，進神之堂。牲既陳兮，粢盛既香。奠桂酒兮，容與嘉觴。靈安留兮，錫我福祥。
五龍六首 亞、終獻用《嘉安》。 郊廟朝會歌辭 
明明天子，禮文咸秩。矧神之功，橫被九域。雲施稱民，物産滋殖。嘉承惠和，罔有終極。
五龍六首 送神用《登安》。 郊廟朝會歌辭 
靈之來下，以雨先驅。靈之旋馭，五雲結車。操環應夏，發匣瑞虞。真人在御，來獻珍符。
建隆乾德朝會樂章二十八首 皇帝升座用《隆安》。 郊廟朝會歌辭 
天臨有赫，上法乾元。鏗鏘六樂，儼恪千官。皇儀允肅，玉坐居尊。文明在御，禮備誠存。
建隆乾德朝會樂章二十八首 公卿入門用《正安》。 郊廟朝會歌辭 
堯天協紀，舜日揚光。淑慎爾止，率由舊章。佩環濟濟，金石鏘鏘。威儀炳煥，至德昭彰。
建隆乾德朝會樂章二十八首 上壽用《禧安》。 其一 郊廟朝會歌辭 
乾健爲君，坤柔曰臣。惟其臣子，克奉君親。永御皇極，以綏兆民。稱觴獻壽，山岳嶙峋。
建隆乾德朝會樂章二十八首 上壽用《禧安》。 其二 郊廟朝會歌辭 
舜韶更奏，堯酒浮觴。皇情載懌，洪算無疆。基隆郟鄏，德茂陶唐。山巍日煥，地久天長。
建隆乾德朝會樂章二十八首 皇帝舉酒第一盞用《白龜》。 郊廟朝會歌辭 
聖德昭宣，神龜出焉。載白其色，或游于川。名符在沼，瑞應巢蓮。登歌丹陛，紀異靈篇。
建隆乾德朝會樂章二十八首 第二盞用《甘露》。 郊廟朝會歌辭 
天德冥應，仁澤載濡。其甘如醴，其凝若珠。雲表潜結，顥英允敷。降于竹柏，永昭瑞圖。
建隆乾德朝會樂章二十八首 第三盞用《紫芝》。 郊廟朝會歌辭 
煌煌茂英，不根而生。蒲茸奪色，銅池著名。晨敷表異，三秀分榮。書于瑞典，光我文明。
建隆乾德朝會樂章二十八首 第四盞用《嘉禾》。 郊廟朝會歌辭 
嘉彼合穎，致貢升平。異標南畝，瑞應西成。德至于地，皇祇效靈。和同之象，煥發祥經。
建隆乾德朝會樂章二十八首 第五盞用《玉兔》。 郊廟朝會歌辭 
盛德好生，網開三面。明視標奇，昌辰乃見。育質雪園，淪精月殿。著於樂章，色含江練。
建隆乾德朝會樂章二十八首 羣臣舉酒用《正安》。 其一 郊廟朝會歌辭 
戶牖嚴丹扆，鵷鸞簉紫庭。懇祈南岳壽，勢拱北辰星。得士於茲盛，基邦固以寧。誠明一何至，金石與丹青。
建隆乾德朝會樂章二十八首 羣臣舉酒用《正安》。 其二 郊廟朝會歌辭 
簪紱若雲屯，晨趨閶闔門。侁侁羅禹會，濟濟奉堯罇。周禮觀明備，天儀仰睟溫。高卑陳表著，同拱帝王尊。
建隆乾德朝會樂章二十八首 羣臣舉酒用《正安》。 其三 郊廟朝會歌辭 
待漏造王庭，威儀盛莫京。紛綸簪組列，清越佩環聲。禮飲終三爵，韶音畢九成。永同鳬藻樂，千載奉升平。
建隆乾德朝會樂章二十八首 羣臣第一盞畢作《玄德升聞》。 其一 郊廟朝會歌辭 
治定資神武，功成顯睿文。貢輸庭實旅，朝會羽儀分。偃革千年運，垂衣萬乘君。孰知堯舜力，明德自升聞。
建隆乾德朝會樂章二十八首 羣臣第一盞畢作《玄德升聞》。 其二 郊廟朝會歌辭 
約法皇綱正，崇文寶曆昌。遒人振木鐸，農器鑄干將。瑞日含王宇，卿雲藹帝鄉。萬邦成一統，鴻祚與天長。
建隆乾德朝會樂章二十八首 又六變。 其一 郊廟朝會歌辭 
宸扆威容盛，聲明禮樂宣。九州臻禹會，萬國戴堯天。貢職輸琛賮，皇猷煥簡編。含和均暢茂，鴻慶結非煙。
建隆乾德朝會樂章二十八首 又六變。 其二 郊廟朝會歌辭 
朝會儼威儀，司常建九旗。舞容分綴兆，文物辨威蕤。運格桃林牧，祥開洛水龜。帝功潜日用，化俗自登熙。
建隆乾德朝會樂章二十八首 又六變。 其三 郊廟朝會歌辭 
螭階聊載筆，紀瑞軼唐虞。丹鳳儀金奏，黄龍負寶圖。羣材薪棫樸，仁政煦蒲盧。蕩蕩巍巍德，豚魚信自孚。
建隆乾德朝會樂章二十八首 又六變。 其四 郊廟朝會歌辭 
接聖宅神都，方來五達區。國賢熙帝載，靈命握乾符。至化當純被，斯文益誕敷。車書今混一，聖治奉三無。
建隆乾德朝會樂章二十八首 又六變。 其五 郊廟朝會歌辭 
聖皇臨大寶，八表湊才賢。經緯文天賦，剛柔德日宣。建邦隆柱石，造物運陶甄。共致升平業，綿長保億年。
建隆乾德朝會樂章二十八首 又六變。 其六 郊廟朝會歌辭 
神化妙無方，巍巍邁百王。鶴書搜隠逸，龍陛策賢良。拱揖朝羣后，賓筵闢四方。洪圖基億載，淳曜德彌光。
建隆乾德朝會樂章二十八首 第二盞畢用《天下大定》。 其一 郊廟朝會歌辭 
皇猷敷八表，武誼肅三邊。蘭錡韜兵日，靈臺偃伯年。奉珍皆述職，削衽盡朝天。功德超前古，音徽播管弦。
建隆乾德朝會樂章二十八首 第二盞畢用《天下大定》。 其二 郊廟朝會歌辭 
伐叛天威震，恢疆帝業多。削平侔肅殺，涵煦極陽和。蹈厲觀周舞，風雲入漢歌。功成推大定，歸馬偃琱戈。
建隆乾德朝會樂章二十八首 又六變。 其一 郊廟朝會歌辭 
惕厲日乾乾，潜蟠或躍淵。伐謀參上策，受鉞總中堅。田訟歸周日，民謠戴舜年。風雲自冥感，嘉會翼飛天。
建隆乾德朝會樂章二十八首 又六變。 其二 郊廟朝會歌辭 
壺關方逆命，投袂起親征。虎旅聊攻伐，梟巢遽蕩平。天威清朔漠，仁澤被黎氓。按節皇輿復，洋洋載頌聲。
建隆乾德朝會樂章二十八首 又六變。 其三 郊廟朝會歌辭 
蠢茲淮海帥，保據毒黎苗。不悟龍興漢，猶同犬吠堯。六師方雨施，孤壘自冰消。千載逢嘉運，華夷奉聖朝。
建隆乾德朝會樂章二十八首 又六變。 其四 郊廟朝會歌辭  洞庭湖
上游荆楚要，澤國洞庭深。自識同文世，皆迴拱極心。一戎聊杖鉞，九土盡輸金。大定功成後，薰風入舜琴。
建隆乾德朝會樂章二十八首 又六變。 其五 郊廟朝會歌辭 
席卷定巴邛，西遐盡率從。岷峨難負阻，江漢自朝宗。述職方舟集，驅車九折通。粲然書國史，冠古耀豐功。
建隆乾德朝會樂章二十八首 又六變。 其六 郊廟朝會歌辭 
銳旅慶回旋，邊防盡晏然。鍵櫜方偃武，飛將亦韜弦。震曜資平壘，文明協麗天。洸洸成大業，赫奕在青編。
淳化中朝會二十三首 上壽用《和安》。 其一 郊廟朝會歌辭 
四序伊始，三陽肇開。條風入律，玉琯飛灰。望雲肅謁，鳴佩斯來。稱觴獻壽，瞻拱星迴。
淳化中朝會二十三首 上壽用《和安》。 其二 郊廟朝會歌辭 
一陽應候，萬國同文。天正紀節，太史書雲。凝旒在御，列敘爰分。壽觴斯薦，祝慶明君。
淳化中朝會二十三首 皇帝初舉酒用《祥麟》。 郊廟朝會歌辭 
聖皇御宇，仁獸誕彰。在郊旅貢，游畤呈祥。星辰是稟，草木無傷。紀異信史，登歌太常。
淳化中朝會二十三首 再舉酒用《丹鳳》。 郊廟朝會歌辭 
九苞薦瑞，戴德膺仁。藻翰爰奮，靈音載振。非時不見，有道則臻。降岐匪匹，儀舜爲鄰。
淳化中朝會二十三首 三舉酒用《河清》。 郊廟朝會歌辭 
沔彼涇瀆，澄明鑑如。清應寶運，光涵帝居。洞分沈璧，徹見游魚。聖祚無極，神休偉與。
淳化中朝會二十三首 四舉酒用《白龜》。 郊廟朝會歌辭 
稽彼靈物，允昭聖皇。浮石可躡，巢蓮益光。金方正色，介族殊祥。信書永耀，帝德無疆。
淳化中朝會二十三首 五舉酒用《瑞麥》。 郊廟朝會歌辭 
芃芃嘉麥，擢秀分岐。甘露夕洒，惠風晨吹。良農告瑞，循吏稱奇。歸美英主，折而貢之。
淳化中朝會二十三首 羣臣初舉酒畢作《化成天下》。 其一 郊廟朝會歌辭 
軒昊方同德，成康粗比肩。素風惟普暢，皇道本無偏。陰魄重輪滿，陽精五色圓。要荒咸率服，卓越聖功全。
淳化中朝會二十三首 羣臣初舉酒畢作《化成天下》。 其二 郊廟朝會歌辭 
聖德比陶唐，千年祚運昌。茂功雖不宰，鴻業自無疆。極塞成清謐，齊民益阜康。文明同日月，遐邇仰輝光。
淳化中朝會二十三首 又六變。 其一 郊廟朝會歌辭 
蕩蕩無私世，巍巍至聖君。山河分國寶，日月耀人文。厭浥凝甘露，輪囷吐慶雲。正聲兼大雅，洋溢應南薰。
淳化中朝會二十三首 又六變。 其二 郊廟朝會歌辭 
鴻範合彝倫，調元四序均。歲功天吏正，御苑物華新。底貢陳方物，來賓列遠人。奉常呈九奏，嘉貺動穹旻。
淳化中朝會二十三首 又六變。 其三 郊廟朝會歌辭 
大君隆至化，興運契千齡。覲禮俄班瑞，夷賨盡實庭。成文調露樂，奉聖拱辰星。舞佾方更進，朝陽上楚萍。
淳化中朝會二十三首 又六變。 其四 郊廟朝會歌辭 
禮樂昭王業，寰區致太平。革車停北狩，雲稼屢西成。國有詳延詔，鄉聞講誦聲。日華融五色，遐邇仰文明。
淳化中朝會二十三首 又六變。 其五 郊廟朝會歌辭 
亭障戢干戈，人心浹太和。務農登寶穀，獵俊設雲羅。儀鳳書良史，祥麟載雅歌。嘉辰資宴喜，星拱弁峨峨。
淳化中朝會二十三首 又六變。 其六 郊廟朝會歌辭 
冠古耀鴻徽，深仁及隠微。二南江漢詠，九奏鳳凰飛。設虡羅鐘律，盈庭列舞衣。文明資厚德，怡懌兆民歸。
淳化中朝會二十三首 再舉酒畢用《威加海內》。 其一 郊廟朝會歌辭 
革輅征汾晉，隳城比燎毛。桓桓勗軍旅，將將御英豪。神武誠無敵，天威詎可逃。王師宣利澤，霈若沃春膏。
淳化中朝會二十三首 再舉酒畢用《威加海內》。 其二 郊廟朝會歌辭 
振萬方明德，疾徐咸可觀。鏗鏘動金奏，蹈厲總朱干。夾進昭威武，申嚴警宴安。守方推猛士，當用鶡爲冠。
淳化中朝會二十三首 又六變。 其一 郊廟朝會歌辭 
宣榭始觀兵，桓桓稱鼓行。一戎期大定，載纘議徂征。善政從師律，神功冀武成。勗哉勤誓衆，王業自經營。
淳化中朝會二十三首 又六變。 其二 郊廟朝會歌辭 
聲教方柔遠，甌閩禮可招。獻圖連日際，歸國象江潮。撫運重熙盛，提封萬里遥。還同有虞氏，文德格三苗。
淳化中朝會二十三首 又六變。 其三 郊廟朝會歌辭 
南暨宣皇化，東吳奉乃神。舞干方耀德，執玉自來賓。巢伯朝丹陛，韓侯覲紫宸。古今歸一揆，懷遠道彌新。
淳化中朝會二十三首 又六變。 其四 郊廟朝會歌辭 
遺俗續陶唐，來蘇徯聖皇。布昭湯弔伐，恢復漢封疆。金鉞申戡剪，朱干示發揚。宜哉七德頌，千載播洋洋。
淳化中朝會二十三首 又六變。 其五 郊廟朝會歌辭 
乃眷嘗西顧，偏師暫首征。靈旗方直指，獷俗自亡精。禹敘終馴致，堯封漸化成。不須嚴尉候，於廓海彌清。
淳化中朝會二十三首 又六變。 其六 郊廟朝會歌辭 
干戚有司傳，威容著凱旋。象成王業盛，役輟武功全。兵寢西郊閲，書惟北闕縣。聖神膺景命，卜世萬斯年。
景德中朝會十四首 皇帝升坐用《隆安》。 郊廟朝會歌辭 
金奏在庭，羣后在位。天威煌煌，嚮明負扆。高拱穆清，弁冕端委。盛德日新，禮容有煒。
景德中朝會十四首 公卿入門用《正安》。 郊廟朝會歌辭 
萬邦來同，九賓在位。奉璋薦紳，陟降庭止。文思安安，威儀棣棣。臣哉鄰哉，介爾蕃祉。
景德中朝會十四首 上壽用《和安》。 郊廟朝會歌辭 
天威煌煌，山龍采章。庭實旅百，上公奉觴。拱揖羣后，端委垂裳。永錫難老，萬壽無疆。
景德中朝會十四首 皇帝初舉酒用《祥麟》。 郊廟朝會歌辭 
帝圖會昌，二獸效祥。雙角共觝，示武不傷。四靈爲畜，玄枵耀芒。公族信厚，元元阜康。
景德中朝會十四首 再舉酒用《丹鳳》。 郊廟朝會歌辭 
矯矯長離，振羽來儀。和音中律，藻翰揚輝。珍符沓至，品物攸宜。至德玄感，受天之祺。
景德中朝會十四首 三舉酒用《河清》。 郊廟朝會歌辭 
德水湯湯，發源靈長。皎鑒澄徹，千年效祥。積厚流濕，資生阜昌。朝宗潤下，善利無疆。
景德中朝會十四首 羣臣舉酒用《正安》。 其一 郊廟朝會歌辭 
思皇多士，靖恭著位。鳴玉飛緌，鏘鏘濟濟。宴有折俎，以示慈惠。罔敢不祗，福祿來暨。
景德中朝會十四首 羣臣舉酒用《正安》。 其二 郊廟朝會歌辭 
金奏在庭，有酒斯旨。顒顒卬卬，嚮明負扆。湛湛露斯，式宴以喜。佩玉蘂兮，罔不由禮。
景德中朝會十四首 羣臣舉酒用《正安》。 其三 郊廟朝會歌辭 
酒以成禮，樂以侑食。露湛朝陽，星環紫極。淑慎爾容，既飽以德。進退周旋，威儀抑抑。
景德中朝會十四首 初舉酒畢用《盛德升聞》。 其一 郊廟朝會歌辭 
八佾具呈，萬舞有奕。既以象功，又以觀德。進旅退旅，執籥秉翟。至化懷柔，遠人來格。
景德中朝會十四首 初舉酒畢用《盛德升聞》。 其二 郊廟朝會歌辭 
閶闔天開，羣后在位。設業設虡，庭燎晰晰。斧扆當陽，虎賁夾陛。舞之蹈之，四隩來暨。
景德中朝會十四首 再舉酒畢用《天下大定》。 其一 郊廟朝會歌辭 
武功既成，綴兆有翼。以節八音，以象七德。俁俁蹲蹲，朱干玉戚。發揚蹈厲，其儀不忒。
景德中朝會十四首 再舉酒畢用《天下大定》。 其二 郊廟朝會歌辭 
偃伯靈臺，功成作樂。以昭德容，以清戎索。萬邦會同，邪慝銷鑠。盡善盡美，侔彼韶箾。
景德中朝會十四首 降坐用《隆安》。 郊廟朝會歌辭 
被衮當陽，穆穆皇皇。擊石拊石，頌聲揚揚。和樂優洽，終然允臧。禮成而退，荷天百祥。
大中祥符朝會五首 皇帝舉酒用《醴泉》。 郊廟朝會歌辭 
觱沸檻泉，寒流清泚。地不愛寶，其旨如醴。上善至柔，靈休所啟。利澤無疆，允資岱禮。
大中祥符朝會五首 再舉酒用《神芝》。 郊廟朝會歌辭 
彼茁者芝，茂英煌煌。敷秀喬嶽，寔繁其房。適符修貢，封巒允臧。永言登薦，抑惟舊章。
大中祥符朝會五首 三舉酒用《慶雲》。 郊廟朝會歌辭 
惟帝佑德，卿雲發祥。紛紛郁郁，五色成章。奉日逾麗，回風載翔。歌薦郊廟，播厥無疆。
大中祥符朝會五首 四舉酒用《靈鶴》。 郊廟朝會歌辭 
玄文申錫，嘉祥紹至。偉茲胎禽，羽族之異。翻翰來儀，徘徊嘹唳。祚聖儲休，聿昭天意。
大中祥符朝會五首 五舉酒用《瑞木》。 郊廟朝會歌辭 
天生五材，木曰曲直。維帝順天，厚其生植。連理效祥，成文表德。總萃坤珍，永光祕刻。
熙寧中朝會三首 皇帝初舉酒用《慶雲》。 郊廟朝會歌辭 
乾坤順夷，皇有嘉德。爰施慶雲，承日五色。輪囷下乘，萬物皆飾。惟天祚休，長彼無極。
熙寧中朝會三首 再舉酒用《嘉禾》。 郊廟朝會歌辭 
彼美嘉禾，一莖九穗。農疇告祥，史牒書瑞。擊壤歡歌，如京委積。留獻春種，昭錫善類。
熙寧中朝會三首 三舉酒用《靈芝》。 郊廟朝會歌辭 
皇仁溥博，品物蕃滋。慶祥回復，秀發神芝。靈華雙舉，連葉四施。披圖按牒，永享純禧。
元符大朝會三首 皇帝初舉酒用《靈芝》。 郊廟朝會歌辭 
嘉瑞降臨，應我皇德。燁燁神芝，不根而植。春秋三秀，晝夜一色。物播詩歌，聲被金石。
元符大朝會三首 再舉酒用《壽星》。 郊廟朝會歌辭 
倬彼星象，於昭于天。維南有極，離丙之躔。既明且大，應聖乘乾。誕受景福，億萬斯年。
元符大朝會三首 三舉酒用《甘露》。 郊廟朝會歌辭 
泫泫零露，雲英醴溢。和氣凝津，流甘委白。飴泛泮林，珠聯竹柏。天不愛道，聖功允格。
哲宗傳受國寶三首 郊廟朝會歌辭 
於穆我王，繼序不忘。明昭上帝，上帝是皇。長發其祥，惠我無疆。受命于天，既壽永昌。
哲宗傳受國寶三首 《神光》。 郊廟朝會歌辭 
惟皇上德，伊嘏我王。將受厥明，載錫之光。於昭于天，曄曄煌煌。緝熙欽止，其永無疆。
哲宗傳受國寶三首 《翔鶴》。 郊廟朝會歌辭 
彼鳴在陰，亦白其羽。聲聞于天，來集斯所。勉勉我王，咸遂厥宇。播于異物，受天多祜。
紹興朝會十三首 皇帝升坐用《乾安》。 郊廟朝會歌辭 
鈎陳肅列，金奏充庭。顒卬南面，如日之昇。垂衣拱手，治無能名。順履獻歲，大安大榮。
紹興朝會十三首 公卿入門用《正安》。升降同。 郊廟朝會歌辭 
天子當陽，臣工率職。流水朝宗，衆星拱極。環佩鏘鏘，威儀抑抑。上下交欣，同心同德。
紹興朝會十三首 上公上壽用《和安》。 郊廟朝會歌辭 
八音克諧，萬舞有奕。上公奉觴，率茲百辟。聲效呼嵩，祝聖人壽。億載萬年，天長地久。
紹興朝會十三首 皇帝初舉酒用《瑞木成文》。 郊廟朝會歌辭 
厚地效珍，嘉木紀瑞。匪刻匪雕，具文見意。三登太平，允協聖治。詩雅詠歌，有光既醉。
紹興朝會十三首 再舉酒用《滄海澄清》。 郊廟朝會歌辭 
百谷王，符聖治。不揚波，效殊祉。德淪淵，滄海清。應千秋，敘五行。
紹興朝會十三首 三舉酒用《瑞粟呈祥》。 郊廟朝會歌辭 
至治發聞惟馨香，播厥百穀臻穰穰。農夫之慶歲其有，禾易長畝盈倉箱。時和物阜粟滋茂，嘉生駢穗來呈祥。自今以始大豐美，行旅不用齎餱糧。
紹興朝會十三首 羣臣酒行用《正安》。 其一 郊廟朝會歌辭 
羣公卿士，咸造在庭。式燕以衎，思均露零。穆穆明明，於斯爲盛。歸美報上，一人有慶。
紹興朝會十三首 羣臣酒行用《正安》。 其二 郊廟朝會歌辭 
明明天子，萬福來同。嘉賓式燕，曷不肅雍。燕以示慈，式禮莫愆。樂胥君子，容止可觀。
紹興朝會十三首 酒一行用文舞。 其一 郊廟朝會歌辭 
帝德誕敷，銷爍羣慝。近悅遠來，惟聖時克。玉振金聲，治功興起。韶箾象之，盡善盡美。
紹興朝會十三首 酒一行用文舞。 其二 郊廟朝會歌辭 
文物以紀，藻色以明。禮備樂舉，遹觀厥成。睿知有臨，誕敷文德。教雨化風，洽此四國。
紹興朝會十三首 酒載行用武舞。 其一 郊廟朝會歌辭 
用戒不虞，誰能去兵。師出以律，動必有名。折彼遐衝，布昭聖武。和衆安民，時惟多助。
紹興朝會十三首 酒載行用武舞。 其二 郊廟朝會歌辭 
止戈曰武，惟聖爲能。御得其道，無敢不庭。整我六師，稽諸七德。不吳不揚，有嚴有翼。
紹興朝會十三首 皇帝降坐用《乾安》。 郊廟朝會歌辭 
帝坐熒煌，廷紳肅穆。對揚天休，各恭爾服。頌聲洋洋，彌文郁郁。禮備樂成，永膺多福。
建隆御樓三首《宋史·樂志》一：乾德六年，和峴言：按《開元禮》，郊祀，車駕還宮，入嘉德門奏《采茨之樂》，入太極門奏《太和之樂》。今郊祀禮畢，登樓肆赦然後還宮，宮縣但用《隆安》，不用《采茨》，其《隆安》樂章本是御殿之辭。伏詳《禮》意，《隆安之樂》自內而出，《采茨之樂》自外而入，若不並用，有失舊典。羣從之。 南郊回仗駕至樓前用《采茨》。 郊廟朝會歌辭 
高煙升太一，明祀達乾坤。天仗回嶢闕，皇輿入應門。簪裳如霧集，車騎若雲屯。兆庶皆翹首，巍巍萬乘尊。
建隆御樓三首《宋史·樂志》一：乾德六年，和峴言：按《開元禮》，郊祀，車駕還宮，入嘉德門奏《采茨之樂》，入太極門奏《太和之樂》。今郊祀禮畢，登樓肆赦然後還宮，宮縣但用《隆安》，不用《采茨》，其《隆安》樂章本是御殿之辭。伏詳《禮》意，《隆安之樂》自內而出，《采茨之樂》自外而入，若不並用，有失舊典。羣從之。 升坐用《隆安》。 郊廟朝會歌辭 
禋祀畢圓丘，嘉辰慶澤流。天儀臨觀魏，盛禮藹風猷。洋溢歡聲動，氛氳瑞氣浮。上穹垂眷佑，邦國擁鴻休。